R5dwMg/zh-wiki-yue-long huggingface dataset:
代數拓樸係抽象代數同拓撲學嘅分支，主要用抽象代數工具去研究拓撲空間。基本嘅目的係將啲拓撲空間喺同胚或者同倫等價之下分類。雖然大部分時間代數拓撲都係用代數嘅方法去解決拓撲問題，有時都會掉反轉，例如用拓撲學上面嘅定理可以好容易證明到自由羣嘅子羣都係自由羣。
調和分析入面嘅調和起源自古希臘文harmonikos，意思係「有音樂上嘅技巧」。響物理嘅特徵值問題入面，開始用harmonic表示某啲特定嘅波，頻率係其他波頻率嘅整數倍，就好似泛音列嘅頻率係第一泛音嘅整數倍咁，後來呢個詞都慢慢擴展，超過本身嘅意思。
伊斯坦堡係土耳其伊斯坦堡省嘅首府，亦係土耳其最大嘅城市同港口，歐洲第一大城市同第二大都會區，同埋全球第六大城市。佢係一個超大嘅城市，有成1280萬人住響度。伊斯坦堡亦係土耳其嘅文化、經濟同金融中心。個城市包括伊斯坦堡省嘅39個區。
伊斯坦堡以前叫君士坦丁堡。喺漫長嘅歷史入面，伊斯坦堡曾經係羅馬帝國、拜占庭帝國、拉丁帝國同鄂圖曼帝國嘅首都。響鄂圖曼帝國時期入面伊斯坦堡更係世界主要城市之一、東西交通嘅必經之地同埋影響力極大嘅超級城市。
米蘭係意大利西北方嘅大城市，位於意大利人口最密同最發達嘅倫巴第平原。米蘭亦係南歐嘅交通要點，歷史好悠久，以觀光、時裝、建築同足球聞名。米蘭而家有130萬居民，如果計埋郊區人口，就可能有400萬人。總面積大概1,982平方公里。
米蘭係倫巴第區嘅省會城市同意大利嘅經濟、金融中心。佢嘅生產總值佔咗意大利國內生產總值嘅4.8%，同時位於世界上最富裕嘅地區之一。米蘭博覽會係世界上最領先嘅博覽會之一，喺2005年7月開張嘅新會場佔地250萬平方米，展覽面積46萬平方米，係世界上最大嘅博覽會場地。
1968年，阿爾巴尼亞因為同蘇聯嘅關係惡化，而退出華約組織。1990年10月3號東德同西德統一之後就退出華約。華約喺1991年3月31號停止一切活動。官方喺7月1號喺捷克斯洛伐克首都布拉格簽咗關於華沙公約停止生效嘅議定書，正式宣佈解體。
索菲亞係保加利亞首都，亦係保加利亞嘅最大城市，響國境西部，索非亞盆地南部，四邊俾山地環繞住，2006年人口記錄為1,246,791。俄土戰爭結束之後，保加利亞成為獨立嘅民族國家，而索菲亞喺呢個時候至成為首都。
2008年，Monocle 雜誌選哥本哈根做「最宜居城市」，並仲評為「最佳設計城市」。哥本哈根喺西歐地區獲選為「開企業總部嘅理想城市」第三，排喺巴黎同倫敦之後。2016年12月7號，佢成為第三屆廣州國際城市創新獎嘅5個得獎城市之一。
頓涅茨克人民共和國，係2014年由位於烏克蘭東部嘅頓涅茨克州發動叛亂嘅親俄武裝分子，喺俄羅斯操縱下霸佔頓涅茨克嘅行政大樓之後，宣布成立嘅傀儡政權。2022年2月21號，俄羅斯正式承認頓涅茨克人民共和國。
3日之後，俄羅斯入侵烏克蘭，而頓國有份幫俄羅斯打烏克蘭。2022年9月底，俄羅斯執行咗有高度選舉舞弊嘅所謂選舉，正式將頓國吞并入俄羅斯。聯合國大會通過咗議案，視吞併為非法，並要求俄方“立即完全撤退”。
2014年7月17號，馬來西亞航空一架波音777由荷蘭阿姆斯特丹史希浦機場飛去馬來西亞吉隆坡國際機場期間，喺烏克蘭頓涅茨克州距離俄羅斯邊界約莫40公里嘅上空畀俄羅斯同頓涅茨克人民共和國攞地對空導彈打落嚟，飛機內283個搭客同15個機組人員死晒。
字法文為France métropolitaine or la Métropole，英文譒為Metropolitan France。métropolitaine、定Métropole、定Metropolitan，都取自古希臘文metropolis。
μήτηρ mētēr ，亦係亞媽，πόλις pólis，亦即為城，夾埋即係亞媽之城。古希臘係城邦制，一個個城咁睇。起原地叫亞媽，亦即本土，分出叫殖民地。法國就用咗依個說法，講歐洲原本嘅領土。依種叫法，喺歐洲殖民興旺時，都幾流行。
1980年，冰島進行貨幣改革並且重新對冰島克朗定價，規定每100舊冰島克朗等於1新冰島克朗。雖然喺定義上，每1克朗等於100冰島分，但係事實上當局並冇發行過面值低過1克朗嘅任何貨幣，因此冰島分係一種冇實用化嘅貨幣單位。
都柏林係愛爾蘭嘅首都同最大城市，靠近愛爾蘭島東岸嘅中心點，位處都柏林郡嘅麗妃河河口。都柏林自中世紀一直係愛爾蘭嘅首都，亦係愛爾蘭島上嘅最大城市。都柏林嘅人口大約有505,000人，而都柏林首都圈嘅人口大約有1,660,000人。
普里什蒂納係科索沃首都，喺科索沃東北部。普里什蒂納獨立前屬於塞爾維亞，係科索沃自治州嘅州政府所在地。普里什蒂納距離南面嘅馬其頓首都斯科普里大約80公里、離東北嘅塞爾維亞第三大城尼修約95公里。喺20世紀末期喺科索沃戰爭中有好大傷害，現家復興緊。
盧甘斯克人民共和國係2014年，由位於烏克蘭東部嘅盧甘斯克州發動叛亂嘅親俄武裝分子，喺俄羅斯操縱下霸佔盧甘斯克嘅行政大樓之後，宣布成立嘅傀儡政權。盧甘斯克人民共和國嘅地位不但唔受國際社會承認，仲畀烏克蘭當局列為恐怖主義組織。
喺1565年嘅馬爾他大圍攻之中，統治馬耳他嘅醫院騎士團擊退咗奧斯曼帝國嘅侵襲。騎士團為咗防止敵人再度襲擊，決定要起一座堅固嘅要塞都市。1566年3月28日，當時嘅騎士團總團長Jean Parisot de la Valette就為華列他城奠基，重賜名畀佢。
經過騎士團統治時期同埋短暫嘅法國統治時期之後，華列他嘅建築喺19世紀初受到咗英國統治嘅影響。啲建築嘅閘門改闊咗，又或者重新起過咁。第二次世界大戰期間，華列他遭受到德國同意大利軍隊空襲，多處地方受到嚴重損壞。
華列他面積得0.55平方公里，大細只係相當於其他世界大國嘅細區仔。作為馬耳他嘅首都，華列他係國家嘅行政、商業中心，亦係全國嘅運輸樞紐。馬耳他嘅公共運輸系統好依靠陸路，主要嘅公共交通工具係巴士，而全國大部分嘅巴士路線都會經過華列他城門外嘅巴士總站。
喺一眾古建築之中，Old Theatre Street嘅Manoel Theatre，自1732年起已經係演藝場地㗎嘞。嗰間音樂廳當年由騎士團團長António Manoel de Vilhena起嘅，而家多數用嚟做古典文藝表演，亦都有時用嚟搞詩詞朗誦會、爵士樂、民俗樂、搖滾樂等表演呀咁。
海牙係荷蘭嘅一個城市，喺荷蘭嘅西面，瀕臨北海。海牙係哩個國家嘅行政中心同政府所在地。雖然荷蘭嘅法定首都係阿姆斯特丹，但係海牙往往視爲係「實際上」嘅首都。海牙係南荷蘭省嘅首都。國際法庭同埋國際刑事法院都喺海牙。
荷蘭國會、內閣、最高法院、國務委員會都喺海牙。但係海牙唔係法定首都。威廉亞歷山大國王嘅居所同辦公地都喺海牙。多數駐荷領事館亦都係喺海牙。仲有好多荷蘭嘅公司，總部亦都設喺海牙。荷蘭皇家圖書館亦都係喺海牙。
個城喺1048年開埠，係挪威國王哈拉爾三世嘅主意。1624年個城市毀於大火。喺阿克斯胡斯城堡附近重建，改名 Christiania 或 Khristiania。1883年1月1號變成直轄市。1925年改翻原名。
喺物理學上，一個場係一個用一個數值或者張量表達嘅物理量，喺時間同空間嘅每個點嗰度都有個數值。例如係一個電場噉，表示一個電場嘅數值同張量會話俾人知「喺空間同時間嘅呢一點同呢一點當中，一嚿帶電荷嘅物體會受到幾勁嘅電磁力」。
數學喺自然科學上嘅超常效用係由物理學家 Eugene Paul Wigner 喺 1960 年寫嘅一篇文章嘅標題。喺篇文裏面，Wigner 佢觀察到物理理論當中嘅數學結構成日都會引致理論上嘅進一步突破同埋新嘅預測，即係物理學家可以用數學性嘅推理嚟搵出新嘅預測同定律－彷彿就好似宇宙係跟數學運行嘅噉。
拉普拉斯魔係指拉普拉斯喺 1814 年提出嘅一個有關決定論嘅觀點。呢個觀點主張，如果一個觀察者喺而家呢一刻完美知道嗮宇宙嘅狀態，佢將會有能力靠物理定律－假設佢識嗮所需嘅物理知識－完美預測宇宙下一刻嘅狀態。
麥士維係英國物理學家。古典電動力學嘅創始人，統計物理學嘅奠基人之一。麥士維嘅主要貢獻係建立咗麥士維方程式組，創立咗古典電動力學，並且預言電磁波嘅存在，提出光嘅電磁說。麥士維係電磁學理論嘅集大成者。佢出生喺電磁學理論奠基人法拉第提出電磁感應定理嘅1831年，後來又同法拉第結成忘年之交，共同構築電磁學理論嘅科學體系。
物理學歷史上認為牛頓嘅古典力學打開咗機械時代嘅大門，而麥士維電磁學理論就為電器時代奠定基石。1931年，愛因斯坦喺麥士維百年誕辰嘅紀念會上，評價佢嘅建樹「係牛頓以來，物理學最深刻同最富有成果嘅工作。」
微分」），係數學嘅一種基本運算，基本上係表示一個函數嘅變化速度，或者計某一數量響某一點嘅變化率。最簡單嘅情況係響幅圖嘅一點計斜率。微分出嚟嘅結果叫做導數。呢種運算可以推廣到向量場同埋無限細嘅變換，滲透數學。
馬克斯·普朗克係德國物理學家，量子力學嘅創始人，二十世紀最重要嘅物理學家之一，因發現能量量子而對物理學嘅進展作出咗重要貢獻，獲得1918年諾貝爾物理學獎。1897年，格丁根大學哲學系授頒獎畀普朗克嘅專著《能量守恆原理》。
1889年4月，亥姆霍茲通知普朗克前往柏林，接手基爾霍夫嘅工作，1892年接手教職。1894年，普朗克被選為普魯士科學院嘅院士。1907年維也納曾邀請普朗克前去接替波茲曼嘅教職，佢冇接受，留喺柏林，受到柏林大學學生會嘅火炬遊行隊伍嘅感謝。
紫外災變係喺 19 世紀尾同廿世紀初嘅一個物理學問題。當時嘅物理學家喺度研究黑體輻射，佢哋用古典物理學上嘅定律，發現用呢啲定律計出嚟嘅結果會預測黑體輻射嘅強度會隨住輻射頻率上升，最後趨向於無限大－但呢點同實際觀察得到嘅結果唔吻合，於是就產生咗個「物理學理論係咪有問題」嘅危機。
弱相互作用，亦稱弱作用力，弱核力等，四種基本相互作用之一，其餘三種為強相互作用、電磁力同萬有引力。次原子粒子嘅放射性衰變同恆星入面嘅氫聚變都係由弱相互作用引起。佢相關理論，叫量子味動力學，皆因佢係唯一相互作用，搞到夸克變味。
處於高能量下，弱相互作用同電磁力會合併理論為電弱相互作用，亦即弱相互作用，只不過電弱相互作用其中一種面貌。所以較少用上量子味動力學個名。弱相互作用，係唯一種，打破到宇稱及電荷宇稱守恆。作用之中，佢有W子同Z子帶動力，有相當質量，同其他相互相作帶動粒子好唔同。
弱之所叫弱，係相對強相互作用而言。佢有效範圍好細，十萬萬萬萬分之一米到萬萬萬萬分之一米之內，近乎貼近先起到作用。百萬萬萬萬分之一米時，強度佢同電磁力參唔多，但越遠就跌得越快，去到十萬萬萬萬分之三米時，就弱到電磁力萬分之一。
為咗修補前便講過嘅理論嘅缺陷，英國科學家希格斯提出咗希格斯場嘅存在，重甚至乎預言咗希格斯玻色子嘅存在。假設出嘅希格斯玻色子係物質嘅質量之源，係電子同誇克等形成質量嘅基礎。第啲粒子喺希格斯玻色子構成嘅場入便，受佢作用而產生慣性，最尾先至有咗質量。
歐洲核子研究中心1991年開始設計興建嘅歐洲大型強子對撞機位於法國同瑞士邊境地區地下100米深、約27公里長嘅環形隧道入便，使咗總計約100億美元，於2008年9月10日正式開始調試運行。佢可以憑借能令到單束粒子流能量達到7萬億電子伏特而成為世界上能級最高嘅對撞機。
歐洲核研究組織，係世界上最大嘅粒子物理學實驗室，亦係全球資訊網嘅發源地。佢成個機構位於瑞士日內瓦西部接壤法國嘅邊境。佢喺1954年9月29號成立，為科學家提供必要嘅工具。佢哋喺嗰度研究物質點樣構成同埋物質之間嘅作用力。
歐洲核研究組織嘅總部，位於瑞士日內瓦近郊嘅梅漢地區，而大型強子對撞機就有部分伸咗去法國境內。佢嘅主要功能，係為高能物理學研究嘅需要、提供粒子加速器同其它基礎設施，來進行國際合作嘅多項實驗。同時亦設立咗資料處理能力好強嘅大型電腦中心，協助實驗數據分析，畀其他地方嘅研究員用，係個龐大嘅網絡中樞。
縮寫CERN喺法文原本解做歐洲核研究理事會，喺1952年9月29號由11個歐洲政府建立，係個臨時為實驗室設定嘅理事會。喺臨時理事會解散之後，新嘅實驗室喺1954年9月29號改名為歐洲核研究組織，不過保留呢個縮寫。
前任CERN嘅董事－科瓦爾斯基在任嗰陣，CERN個名正式改為European Organization for Nuclear Research，新名嘅縮寫OERN顯得有啲奇怪。而沃納·海森堡認為「雖然個名係咁，但縮寫可繼續係CERN。
呢個加速器會產生大量嘅電腦資料，遠遠超出單一研究機構嘅負擔能力。因此CERN會以串流方式發送資料到世界上各個合作實驗室作分散處理。喺2005年4月，研究人員成功試到以每秒600MB嘅傳輸速度發送資料到世界上七個唔同地點。
超級質子同步加速器及大型強子對撞器嘅隧道幾乎完全位於主實驗地點之外嘅地下，差唔多完全埋喺法國農田之下、無留痕跡。然而佢哋喺某啲地方有地面站，可以係同實驗有關嘅大樓，亦可以係保持對撞器運作嘅設施。實驗室就喺呢啲站點下面，深度落到隧道為止。
雖然某啲低溫冷卻設施及進出區域喺瑞士，但當中三個實驗地區喺法國境內，而ATLAS喺瑞士。最大嘅實驗地區就係北區－法國安省Gex區嘅Prévessin，係超級質子同步加速器嘅非對撞器實驗嘅目標站。其他實驗地區就係為咗做UA1、UA2、大型強子對撞器嘅實驗。
宇宙大爆炸，通常就咁叫大爆炸，係個講宇宙起源嘅模型，話宇宙本來好細，忽然脹得快到無倫，好似爆炸咁。好多科學證據都支持呢個模型，尤其係宇宙微波背景輻射。以2015年普朗克衛星嘅觀測結果推算，宇宙大爆炸係發生喺約莫137.
木棉，本名棉。棉字即係木棉咁解。廣韻仙韻有寫，「棉。木棉，樹名。吳録云，其實如酒杯，中有綿如蠶綿，可作布。又名曰緤，羅浮山記曰，正月花如芙蓉，結子方生，葉子内綿至蠶成即熟。廣州記云，枝似桐枝葉，如胡桃葉而稍大也。
「古貝」同「吉貝」就分別係梵文「Karpassa」同南洋土語「Ceiba」嘅音譯。之所以唔揀「吉貝」嘅名係因為爪哇島嗰邊有樖嗌爪哇木棉「Ceiba Pentandra」嘅樹，加上個樣差唔多噉，搞到好多人都搞錯嗮。
花樣方面，大多數見到嘅都係公花。而蒴果都好大吓，好似個橢圓形噉，木質，一般係白色。一熟咗之後自己識裂開。而蒴果入面都裝嗮棉花響度，一般到春末夏初嗰時，如估由得佢嘅果喺樹道唔摘佢，佢嘅果啲「棉」同籽一齊，好似蒲公英嘅飛絮噉飛嗮出嚟。
唔少城市攞咗木棉花做市花，好似廣東省廣州市、潮州市、四川省攀枝花市、廣西壯族自治區崇左市，同埋臺灣高雄市噉。由於佢樖樹又高又大又粗，所以喺華南地區，有人當佢係英雄噉，話成係「英雄樹」或「英雄木」。另外，臺北市中正區嘅區花同埋金門縣嘅縣花都係佢。
細胞質可以係凝膠狀或者係液體，視乎當時細胞嘅活動而定。喺凝膠狀之下，細胞質會被命名為胞質凝膠，係一種固體質量。而如果係液體，就係胞質溶膠，一種流動嘅液體。一般嚟講，近住細胞外邊部份嘅係凝膠狀，而細胞入邊嘅係液體。
細胞分裂根據類型可以分做有絲分裂同埋減數分裂，有絲分裂喺真核生物入面好緊要，而且佢唔會改變染色體嘅倍數，叫雙倍體，人嘅大部份細胞都係做有絲分裂分出嚟。而減數分裂會產生染色體倍數減半嘅配子，叫單倍體，係有性生殖嘅必要條件，所以人嘅生殖系統會做減數分裂。
李安納度·達文西除咗畫功好之外，佢喺科學方面都好有天分。佢成功畫咗人體解剖圖，並且按住解剖圖設計咗機械人。佢同時設計咗好多建築物同各種先進工具，但係喺佢過身嗰一刻，大部份設計都冇人落實去製造。而佢嘅設計大部分都收錄喺佢嘅畫冊入面。
列文虎克喺荷蘭嘅德爾夫特出世。佢喺年幼嗰陣失去咗佢嘅親生父親，之後佢媽媽改嫁俾畫家Jacob Jansz Molijn。當佢繼父喺1648年去世嗰陣，列文虎克就去咗阿姆斯特丹做一個亞麻布商嘅學徒。佢喺20歲嗰陣返返德爾夫特，開始賣亞麻布商同雜貨。
列文虎克喺經營亞麻布商嘅時候，想用放大鏡睇更細微嘅位，不過當時嘅放大鏡唔夠清楚。佢開始對製作鏡片有興趣，自學成才。佢用一條小玻璃棒，將中間部分放入熱火之中，然後將熱融嘅部分拉開，形成兩條細長嘅玻璃絲。
列文虎克成功出製造出強大鏡片嘅方法，重將佢應用喺微觀世界嘅研究。佢將自己嘅研究成果介紹俾佢嘅朋友、著名嘅荷蘭醫生Reinier de Graaf。當倫敦嘅皇家學會喺佢哋嘅期刊《皇家學會哲學學報》度發表一位意大利鏡片製造商嘅突破性研究嗰陣，de Graaf就寫信俾期刊編輯Henry Oldenburg，大力讚揚列文虎克嘅放大鏡，話佢「遠超過我哋之前見過嘅」。
列文虎克用自己造嘅鏡片組合成高倍放大鏡，觀察雨水、血液之類嘅嘢，發現有好多肉眼睇唔到嘅嘢－微生物。佢觀察同記錄顯微鏡下嘅世界，記錄微生物嘅生長過程，得出微生物係無處不在嘅結論，重發現咗微絲血管。顯微鏡嘅發明衍生咗微生物學，原生動物學、醫學同生理學亦都大有得益。
維多利亞港個名係英國人紀念英女王維多利亞而起。而個港亦響正香港首府維多利亞城嘅北面。未起名維多利亞港之前，英文就叫Harbour of Hongkong或者Hongkong Harbour，即係『香港之港』咁解。
維多利亞港喺正香港九龍兩地中間，一直係華南沿海主要航道。而鯉魚門到尖沙嘴一帶水面，北面有一個大海灣叫做九龍灣。尖沙嘴到青衣島之間有青洲，小青洲同昂船洲較大嘅三個島。未填海之前，香港島近銅鑼灣有燈龍洲。
維多利亞港無論香港島嗰邊，定係九龍嗰邊，都有高山圍住。有呢個地勢，皆因遠古成個維多利亞港都係火山口。有咗呢啲高山圍住，港裏面風力就有所減弱。因為噉，維多利亞港就成為咗船隻響強風之下庇護港。而且維多利亞港水深港闊，亦都啱大隻嘅船來舶。
維多利亞港嘅水位高度最高紀錄係3.96米，紀錄係1962年颱風溫黛襲港期間產生。因為全球氣候暖化、大型填海、珠江口流出嘅淡水同埋沉積物，加上南中國海嘅海流等，喺1954年至2004年呢50年間，維多利亞港嘅水位高度合共上升12厘米，平均每年上升2.
1841年，英國佔領香港。清政府同英國簽咗《北京條約》之後，1861年1月英軍佔領九龍半島，4月將香港島同九龍半島之間嘅海港，以當時在位嘅維多利亞女王改名叫維多利亞港，喺改名之前，清朝文獻叫尖沙咀洋面或者中門。
香港可以畀人發展嘅平地好少，因此由1841年開埠以嚟，政府多次集中喺維多利亞港進行填海工程。1842年，因為起皇后大道同埋雲咸街造成好多沙沙石石，為咗唔使搬去其他地方，於是直接將沙石推入海，擴大香港嘅發展面積。
後來，填海工程由原來嘅港島西面，進一步擴展至成個香港島北部同埋九龍，因為對香港嘅發展有益。中環德輔道、灣仔北、銅鑼灣、尖沙咀東、啟德機場跑道、港澳碼頭、紅磡灣、觀塘工業區、土瓜灣同埋西九龍等重要發展地方，全都係填海得嚟。
因為香港係亞洲嘅重要港口之一，由20世紀初去到1970年代，造船業亦都好發達。當時，香港擁有亞洲其中兩個最大規模嘅船塢，分別喺鰂魚涌，由太古洋行開嘅太古船塢，同埋喺紅磡嘅黃埔船塢。船塢請嘅工人數以千計，造船技術同埋出產船隻嘅排水量都同日本差唔多。
但係由1970年代開始，香港嘅航運業開始衰退，地產業就開始起飛。兩間船塢分別喺1970年代同埋1980年代拆咗，之後喺青衣一齊開香港聯合船塢，原本幅地就用嚟起住宅同埋商場，即係今時今日嘅太古城同埋黃埔花園。
香港開埠之後，英國皇家海軍喺中環設立海軍基地，之後改名叫添馬艦，而家嗰道計劃緊起新嘅政府總部。1990年代中期，海軍基地搬去昂船洲。香港由於係自由補給港，又係東南亞同埋遠東航道嘅中心點，所以1997年香港主權移交前，維多利亞港成日都有英國或者美國軍艦停喺道，1997年之後亦有唔少美國軍艦嚟香港補給。
因為維多利亞港係主要航道，所以古時係有軍隊駐守。不過香港古時唔係大城市，記錄唔係咁齊全。據史書所講，大宋已經有軍隊留守官富場，即係今日嘅九龍灣成個海灣。當時官富場唔係淨係海灣咁簡單，佢係有鹽呢種古時重要經濟產物。
維多利亞港係國際上重要嘅港口之一，根據政府紀錄，2006年去香港嘅遠洋輪船同埋內河商船分別有39,040同埋190,820航次，海上運輸相當發達。早期，維多利亞港已經俾人當係重要商港，直至後尾海港西部起個葵涌及青衣貨櫃碼頭，香港海運先至逐漸離開維多利亞港中心地帶，轉型用旅遊同埋交通為主。
維多利亞港係天然嘅深水港，港口水深廣闊，平均水深有成12米，海底泥層亦都冇淤泥阻住，可以同時容納成50架一萬噸級嘅大型遠洋輪船。另外，港口東面嘅鯉魚門同埋西面嘅汲水門就比較窄，加上受到九龍半島同埋香港島嘅群山所包圍，形成到港口四面都有山，強風因為噉而受到山勢所阻。
葵涌同埋青衣貨櫃碼頭喺香港新界葵青區葵涌同埋青衣嘅醉酒灣，維多利亞港西北部，係香港最主要嘅貨櫃物流處理中心，而家係世界第二大吞吐量嘅貨櫃港口，同埋係華南地區第一大港。1992年至2004年，香港亦係全球最繁忙嘅貨櫃港口。
葵青貨櫃碼頭好大，由葵涌、青衣去到昂船洲一帶，一共有9個貨櫃碼頭，24個泊位，可停泊最大型嘅貨櫃船。碼頭嘅全年總處理能力，超過1800萬個標準貨櫃單位。2006年，葵青貨櫃碼頭處理嘅貨物總量大約有16,048貨櫃單位。
1970年代，貨櫃碼頭開始發展嘅時候，貨櫃碼頭可以畀船裝貨嘅泊位唔夠用，班輪公司為咗減低船隻等泊位所造成嘅損失，決定直接喺貨船上面分派貨櫃，喺海中設置浮筒或者拋海通過躉船去進行裝卸集裝箱，利用躉船將貨櫃運送到附近嘅碼頭起卸，目的係要幫貨櫃碼頭嘅角色，成為香港中流作業嘅雛型。
為方便將貨櫃船嘅貨物運送到港九各地，香港喺維港兩岸起咗好多個中流作業區。由於中流作業可以將貨櫃船喺市區部份碼頭直接進行起卸工作，唔需要經過貨櫃碼頭起卸，可以避免路面上嘅交通擠塞或者唔夠位泊造成嘅延誤。
維多利亞港兩岸嘅夜景係世界上著名嘅觀光點之一。由於香港島同埋九龍半島高樓大廈滿佈，夜晚大廈嘅燈光令到維港兩岸變得好多燈，香港嘅夜景就因為噉同日本函館同埋意大利拿坡利，一齊列入「世界三大夜景」。為慶祝特別節日同埋吸引遊客，每年維港上都會舉行幾次煙花表演。
喺維港兩岸有好多條海濱走廊同埋其他嘅旅遊景點，方便旅客由海濱走廊欣賞到維多利亞港嘅景色，例如喺九龍半島嘅香港文化中心建築群、香港星光大道、西九龍海濱長廊，同埋香港島嘅香港大會堂、香港會議展覽中心、金紫荊廣場等旅遊景點。
由於維多利亞港分隔香港島同埋九龍半島，維多利亞港嘅交通對香港發展都好重要。1890年代起，早就已經有渡海小輪去維港兩邊。隨住香港經濟發展，維多利亞港嘅交通設施由原來嘅渡海小輪發展去到海底隧道，地下鐵路等現代化設施。
早喺1894年，香港正喺道打算起電車系統嘅時候，香港政府就已經有打算起跨海大橋，去連接港島同埋九龍兩岸。大橋上重會包括埋電車系統，希望跨海大橋可以成為香港嘅標誌性建築物。由於當年起跨海大橋成本好貴，同埋影響維多利亞港船去行，所以擱置咗。
二次大戰之後，政府曾經諗過天星小輪負唔荷負荷到，喺1950年代重新研究跨海大橋計劃。當時建議緊跨海大橋包括埋海底隧道方案，但係因為大橋破壞景觀而第二次被擱置。後來，政府喺1955年決定研究起海底隧道嘅可行性。
香港海底隧道，又叫做紅磡海底隧道，係香港第一條海底行車隧道，1972年8月通車，用咗3億2千萬港幣去起。家下係世界上最繁忙嘅4線行車隧道之一，同時亦係香港最繁忙、使用率最高嘅道路。海底隧道南面出入口係奇力島，因為工程關係嗰個島已經同香港島連接。
北面出入口係嘅位置係紅磡以西，亦都係填海所得。隧道使用舊式設計，只有雙程雙線行車，早喺通車10年後行車流量已經飽和，去港島方向每日上下晝繁忙時間都塞車。因此，除咗隧道收費外，由1984年6月1號起，當局向所有車徵收隧道稅，以求減低流量。
1986年，中信泰富旗下嘅新香港隧道有限公司用「建造、營運、移交」方式得到東區海底隧道30年嘅專營權。2005年，公司喺有龐大盈利下都能夠成功申請加價六成幾，引起市民好大嘅迴響，亦令本來已飽和嘅香港海底隧道嘅車流量不合理化。
西區海底隧道，簡稱西隧，係香港第三條過海行車隧道，亦係全港首條雙程3線行車嘅過海隧道同埋全港最大嘅海底隧道。隧道全長1.97公里，連接香港島嘅西營盤同埋九龍油麻地附近嘅西九龍填海區，係香港第1條雙程3線分隔沉管式隧道，並且同機場鐵路嘅第三條過海鐵路隧道一齊起。
1967年，政府檢討香港交通同時，邀請英國交通研究部門就香港整體交通做研究。因為噉出現第一次過海鐵路隧道雛型，1982年同前地鐵修正早期系統第四期工程一齊啟用。此外，1970年亦都曾經建議喺九龍尖沙咀起另一條過海鐵路隧道連接香港島嘅上環，因為資金同埋人口問題而拖延。
20世紀初期，分別由16間小輪公司承辦來往由中環去到油麻地，旺角同埋深水埗等地嘅航線，但係由於太多公司承辦，好容易混亂，所以港府自1919年起，批出專營權俾「四約街坊輪船公司」，經營港九之間嘅渡輪服務。
油蔴地小輪主要路線有北角去觀塘、九龍城同埋紅磡，中環去佐敦道碼頭、大角咀同埋深水埗。1980年代初期，港島東去到中環嘅交通好擠塞，油麻地小輪曾經開辦由太古城去中環嘅非過海渡輪服務，1985年，地鐵港島綫通車後服務就取消。
1990年代起，由於陸上交通事業嘅發達，香港政府對渡輪事業無大力支持，一啲碼頭例如佐敦道碼頭同埋大角咀碼頭一類往日比較繁忙嘅大型碼頭，喺西九龍填海後並無重建。今日，九龍區就只剩返九龍城碼頭同紅磡碼頭呢啲冇鐵路連接嘅區先有渡輪服務。
過去油麻地小輪重有汽車渡輪服務，揸車人士如果要過海，就需要將架車揸去汽車渡輪碼頭，駛入特製嘅汽車渡輪過海，沿途可以係車上欣賞兩岸風景。1980年代末東區海底隧道通車後，汽車渡輪服務需求大跌，加上營運成本貴就停咗。
維多利亞港有好多個渡輪碼頭、汽車渡輪碼頭同埋公眾碼頭。碼頭主要係提供往返維多利亞港內嘅航線，而中環碼頭更提供去維港至離島嘅航線，而喺北角同埋觀塘汽車渡輪碼頭仍提供危險品車輛渡輪服務。維港內亦有一啲公眾碼頭畀細隻駁船、遊艇、觀光船等上落客。
香港旅遊發展局嘅前身香港旅遊協會，曾經喺維多利亞港舉行香港國際龍舟邀請賽。活動喺1976年開始，舉行地方有筲箕灣避風塘、尖沙咀東同埋灣仔對開海面，係香港龍舟界嘅一大盛事，吸引唔少觀眾去往維港兩岸觀賞。
維多利亞港兩岸係香港著名嘅觀光點，唔少旅客會去到太平山項遠眺維多利亞港同埋九龍半島嘅景觀，但係地產商好多年不斷喺維多利亞港兩岸臨海地段起高樓，部份高樓甚至遮咗獅子山山脊線，令海旁景觀同埋兩岸山脊線受到破壞，阻礙旅客觀賞維多利亞港兩岸嘅景觀。
維多利亞港早年曾經係唔少水上活動嘅舉行場地，但係近年由於海港污染嚴重，同埋受填海工程影響，部份活動已移師其他地區。2005年起好多間機構一齊做一個香港維港日，希望引起市民關注維多利亞港嘅問題，培育市民關注海港嘅意識，提倡欣賞並愛護呢個這個城市嘅珍貴資產。
菠蘿包嘅產生一種講法係因為早年香港人對原來嘅包唔滿足，認為味道唔夠，因此喺包上加上砂糖等甜味餡料而成。菠蘿包外層表面嘅嘅脆皮，一般由砂糖、雞蛋、麵粉同豬油烘製而成，係菠蘿包嘅靈魂，為平凡嘅麵包加上咗口感，以熱食為佳。
菠蘿包係香港最普遍嘅麵包之一，差唔多每一間香港嘅餅店都有賣菠蘿包，而唔少茶餐廳同冰室亦有供應。一般作為早餐或點心食用居多。菠蘿包售價亦相當平，一般約港幣3至7不等，深受香港人歡迎。而除咗喺香港外，喺南中國地區亦都好普遍。
個別餅店或茶餐廳喺菠蘿包上加上變化，創新、特色嘅口味層出不窮，好似午餐肉菠蘿包、迷你菠蘿包、奶黃菠蘿包、紫菜菠蘿包、朱古力菠蘿包、芝士菠蘿包、椰絲菠蘿包同叉燒菠蘿包、加入生果味道嘅哈密瓜菠蘿包、藍莓菠蘿包、紅豆菠蘿包、士多啤梨菠蘿包等，甚至重有真正有菠蘿蓉或菠蘿片餡料嘅菠蘿菠蘿包。
PlayStation Portable，簡稱PSP，係由新力電腦娛樂喺2004年12月12號開始發售嘅手提遊戲機。2014年6月4號，有咗新一代手提遊戲機PlayStation Vita嘅Sony，宣佈同年停產PSP。
津巴布韋元曾經係津巴布韋嘅貨幣，但因為政府管理不善，搞到津巴布韋國內由 1990 年代尾開始就有極嚴重嘅通脹，啲錢變到愈嚟愈冇價值，而啲貨品同服務嘅價錢係噉升，搞到政府要係噉印大啲面額嘅銀紙，打後仲出咗驚世嘅面額 100 萬億文嘅銀紙。
銀紙，或者叫紙幣、鈔票，係指用軟身嘅嘢整出嚟嘅錢，由國家出嘅強制使用嘅貨幣符號。銀紙本身冇價值，雖然作為貨幣嘅一種，但佢唔可以直接行使價值尺度職能，而係由國家對佢嘅面值進行定義。同銀仔相比，銀紙面值通常係高啲。
銀紙係當今世界各國普遍使用嘅貨幣。紙幣最早喺中國出現，大宋嘅交子、會子，作為類似今日匯票嘅功能，係銀紙嘅前身。而正式發行廣泛流通嘅銀紙係喺元朝，被稱為鈔，但喺元末至正年間，由於印得太多紙鈔，造成嚴重通貨膨脹。
現時嘅銀紙係要有足夠儲備先至出得，香港銀紙就係用外匯儲備來支持個幣值。由於外匯儲備有一個固定數目，所以銀紙發行量亦受控制，最佳方法就係用一個冧巴去計銀紙嘅發行量，故此銀紙上面會有鈔票冧巴。如果一個地方出得太多而外匯儲備唔足以支持，貨幣就會貶值。
大明萬曆年間，嗰時芳村花埭成為花木產區，後嚟花市最先到古代廣州都中心嘅西湖一帶搞，從而形成咗「花渡頭」。大清中葉喺藩署前搞出夜間花市。尤其喺每年夏天，嗰時有好多遊人猛咁嚟睇花，規模從最初嘅城門一帶，發展到成個廣州城，而且日日都開檔，直到1960年代尾逐漸形成年宵花市。
資訊不對稱係經濟學上嘅現象。指個市場裏面某啲人手上嘅資訊明顯豐富過其他人手上嘅，例如喺一個股票市場入面，如果某個賣家知嘅資訊多過某啲買家，佢就可能會為咗自己嘅利益而呃啲買家買佢手上一隻佢知會跌嘅股票。
大蕭條係專指1929年起到1930年代尾、1940年代初嘅全球經濟蕭條，係20世紀最長嘅蕭條。起因係1929年10月29號華爾街股災，效應波及全球。全球貿易估計得返三分之一到一半左右，靠重工業嘅國受影響最大。
布碌崙又寫做布碌侖、布魯克林，係美國紐約市五行政區之一。佢喺長島至西，原本自己一城，1898年併入紐約，家下有二百五十萬人住，係紐約市之中最多人嘅，大細就排第二。如果將布碌崙拆返出來，係美國第四大城。
做呢啲活動係唔計較物質上面嘅回報，做嘅嘢純綷義務。義工活動通常都係透過非牟利機構提供，亦即係正規義工活動。不過亦有唔少人唔係做正規嘅義工活動，而係單打獨鬥，又或者成班人自發去做。唔係正規嘅義工活動，都好難統計到，所以都唔會有乜數字。
東，或者叫東方，係指南同北中間嘅方向，同西相反。而正東係正南同正北正中間嘅方位，正東同正南或正北垂直，符號E，來自英文East。用真方位角表示，係090度，符號090°，用羅經方位角，係N90°E或者S90°E。
西，或者叫西方，係指南同北中間嘅方向，同東相反。而正西係正南同正北正中間嘅方位，正西同正南或正北垂直，符號W，來自英文West。用真方位角表示，係270度，符號270°，用羅經方位角，係N90°W或者S90°W。
朝頭早，又或者叫侵早 、晨早、朝早、上晝，係指由日出至中午嗰段時間，朝頭早同中午、晏晝同埋夜晚合成一日。朝頭早語體中文係「早晨」。粵語嘅「早晨」係響朝早打招呼嘅說話，意思同英文嘅 good morning 或者書面語「早安」一樣。
晏晝正式所指係「午時之後，黃昏之前」，但係因為中國嘅緯度唔係好北，唔會太晏先至開始入黑，所以粵人講「晏晝」，所指通常係「正午之後，四點半之前」。極北國家，有時入黑好晏，所以住響極北國家嘅粵人，對晏晝嘅見解會同粵語人唔同。
晏晝響十二小時制之中，係「下午」嘅一部份，代表正午之後，包括黃昏，但係唔包括夜晚。粵人用十二小時制講時間，好多時唔會講「下午」。而用「晏晝」同「夜晚」為頭。好似下午一時，粵人通常會話係「晏晝一點」，而7pm，就會話係「夜晚七點」。
無理數集係不可數集。無理數集係一個唔完備嘅拓撲空間，佢係同所有正數數列嘅集拓撲同構嘅，當中嘅同構映射係無理數嘅連分數開展。因而Baire category theorem可以應用喺無數間嘅拓撲空間上。
喺科學上，線性方程組可以攞嚟為研究緊嘅現象建立數學模型，並且用嚟搵出所研究嘅未知數嘅數值－例如科學家可以用已知嘅物理定律寫低所研究嘅未知數之間嘅線性方程組，然後透過搵出線性方程組嘅解答嚟得知某啲未知數嘅數值。
呢條公式去到17世紀先至有人砌到出黎。雖然喺1585年，數學家Simon Stevin係佢嘅著作L'Arithmetique入面已經有提到點樣解二次方程，但係佢就係用文字表達出嚟，而唔係用數學式。最後，數學家用咗四十幾年先可以正式解到。
虛數係 Rafael Bombelli 響1572年嗰時定出來。嗰陣時，呢啲數無人會諗過係存在，而且畀人認定唔係假就係廢嘅。開始嗰陣，好多數學家開始都唔係咁易接虛數。好似笛卡兒寫佢本 《幾何學》時，就指出呢詞係有貶義。
假如家吓有兩個隨機變數 X 同 Y，而收訊息嗰個人知道 X 同 Y 唔係獨立，而係有相關嘅－即係 Y 嘅數值係乜能夠一定程度上預測 X 嘅數值係乜。喺呢種情況下，假設而家嗰個人經已知道咗 Y 嘅數值，但要預測 X 嘅未知數值，呢種情況下嘅訊息熵就係所謂嘅條件熵，而喺知道 Y 嘅數值之下預測 X 嘅訊息熵就係「X 喺 Y 上嘅條件熵」。
假設有兩個probability distribution P同Q，P代表由某啲觀察得出嚟嘅data，而Q代表某啲攞嚟approximate P嘅model或者description。噉樣呢，個Kullback–Leibler Divergence就可以畀人演繹為用一個爲Q而optimize嘅code嚟encode P嘅sample所需嘅咇士數量同埋用一個爲P而optimize嘅code嚟encode P嘅sample所需嘅咇士數量依兩個數量之間嘅平均差值。
率失真理論係資訊理論嘅一門，專門研究喺一條通訊管道當中傳嘅訊號每個符號最少要有幾多個位元先可以令到收訊人能夠可靠噉得知傳訊人想傳嘅內容，即係研究「喺冇明顯噉損失資訊嘅情況下，數據壓縮最盡可以壓得幾勁」。
一條二元對稱頻道係指一條通訊頻道每個符號得兩個可能數值，而收到嘅每個符號都有 p 咁大機率會同傳出嘅符號唔同。例如係數碼電腦噉，一部數碼電腦會傳一大柞「0」同「1」做訊號，而收到訊號嘅另一部電腦會解讀呢啲碼，再將收到嘅資訊顯示俾個用家睇，一般嚟講 p 嘅數值低得好緊要，所以大多數時間收到嘅訊號都會同傳出嘅訊號一樣。
隨機種子係指用嚟交俾一個擬亂數產生器做 input 嘅數值。喺最基本嗰種做法當中，個擬亂數產生器會攞隨機種子，搵一條複雜嘅式計一個數值出嚟，因為條式嘅複雜性同埋隨機種子嘅數值近乎隨機，最後個擬亂數產生器出嘅數值望落會似一個隨機數值。
布拉迪斯拉發係斯洛伐克首都，亦係該國最大嘅城市，面積大約367平方公里，人口大約46萬。布拉迪斯拉發鄰近多瑙河畔，位於斯洛伐克、奧地利同匈牙利嘅接壤處。布拉迪斯拉發離維也納只有60公里，搭火車去維也納，只係需要一個鐘頭左右。
瑞典喺1873年加入咗斯堪的納維亞貨幣聯盟之後發行咗瑞典克朗，取代本來用緊嘅 riksdaler。貨幣聯盟成員國丹麥同埋挪威都發行咗叫「克朗」嘅貨幣，三種克朗都同金價掛鈎，重互相自由流通。呢個貨幣聯盟喺第一次世界大戰嗰陣時解散咗，三種克朗唔再自由流通，但係重係各自嘅法定貨幣。
伯恩喺1191年建城，到而家已經有800幾年歷史。初初起伯恩嗰陣時，統治者Berthodv公爵忽發奇想，決定出城去打獵，用捉到嘅第一隻野獸做城名。結果佢首先打到一隻熊，從此伯恩嘅州徽、市徽都係以熊做圖案，伯恩到而家都重畀人叫做「熊之城」。
新土耳其里拉係土耳其同埋塞浦路斯島北部嘅法定貨幣，ISO 4217代號為TRY。因為本來嘅土耳其里拉面值太大，攪到用嗰時好唔方便，又令貨幣貶值，於是進行貨幣改革。2005年1月1號開始新土耳其里拉代替咗本來嘅土耳其里拉，但係舊貨幣重一路流通至2005年底。
薩丁島，有譯撒丁島、沙甸島、沙甸尼亞，係意大利西南部一個島，亦係僅次於西西里島嘅地中海第二大島，喺法國科西嘉島南面。佢同時係意大利一個大區，首府卡利亞里。薩丁島係著名嘅休閒勝地，好多人會嚟度假。而沙甸魚亦係最初喺薩丁島捕獲而得名。
直布羅陀海除咗有佢嘅內陸風暴之外，重成日吹東風或西風嘅，因為佢有從西邊去到東邊嘅洋流，喺海峽度唔停噉猛咁輸啲水入去地中海度。而地中海入面比較鹹同埋比較重嘅海水，就喺122米深嘅海水度流咗入大西洋嗰邊，而且入得比較多，出得比較少。
直布羅陀海峽因為同地中海、大西洋接埋一齊。佢係地中海地區經過大西洋再去到南歐、北非同埋西亞嘅緊要路線。喺1889年嘅蘇伊士運河通咗航之後，尤其係波斯灣嗰邊嘅油田攞咗開發之後，佢重係一個好緊要嘅戰略地位。
黑洞嘅事件視界同物質嘅逃逸速度有啦掕，逃逸速度就係一個物體脫離黑洞引力所需要達到嘅速度。當物質越嚟越近黑洞，要喺黑洞引力當中走得甩所需要嘅速度就越大。事件視界係黑洞周圍嘅一個引力閾值，喺呢一刻逃逸速度超過光速。
以偏概全係一種邏輯謬論，即係話以少量數據去對整體作出立論，又或者根據有利嘅條件選擇性咁去抽出立論嘅對象，例如有人喺街見到一個差人講粗口，然後就話差人都係爛口，但其實只係見過一個差人講粗口，而呢一個差人嘅行為並唔代表所有差人都係咁，即係話根據一個例子或者小量例子就對整體作出結論，就為之以偏概全。
事前數據處理喺機械學習同數據探勘等領域上係攞到數據之後要做嘅第一個步驟。喺搜集數據嘅過程之後，個研究者手上會有一個數據庫，個數據庫嘅數據包含咗每一個個案喺每個變數上嘅數值。喺現實世界當中，搜集數據過程都係唔完全受控嘅，所以搜集到嘅數據幾乎梗會出啲錯，例如係某幾個個案喺某個變數上嘅數值唔見咗或者有啲擺明冇可能嘅數值，等等。
例如有經濟學同管理學方面嘅學者試過喺美國伊利諾伊州嘅一間工廠嗰度做過個噉嘅實驗。喺呢個實驗當中，啲研究者想研究「俾人睇住」會點樣影響工人嘅生產效率－佢哋研究嘅總體係「世界上所有嘅工人」，但佢哋冇可能一次研究嗮咁多工人，所以只係攞咗一小部份嚟研究－嗰間工廠嘅工人。
密碼，喺珠三角嘅粵語區又有叫暗號，喺香港又叫通行碼，係一種常用嚟驗證人嘅身份嘅技術。一串密碼會係一段符號，預咗淨係有權限嘅人先至會知嘅，每當一個人例如「想入有權限嘅人先入得嘅地方」或者「想睇有權限嘅人先可以睇嘅檔案」嗰陣，就會畀人或者個系統問佢「段密碼係乜？
密碼依一個概念有好耐歷史。譬如古時啲人行軍打仗，會想防範有敵軍混入，所以入親軍營都實要講啱密碼先至會畀入。到咗廿一世紀初資訊科技普及嘅年代，密碼就廣泛噉畀人用嚟做電腦戶口嘅身份驗證，而「密碼要點整先至安全」仲成為咗電腦保安領域上嘅一條重大問題，甚至仲有依方面嘅工作者提倡應該搵第啲方法取代密碼做驗證身份嘅主要手段。
公元前 405 年，雅典同斯巴達之間嘅比羅波耶戰爭就快結束，斯巴達軍隊一直領先緊，準備出最後一擊嚟搞掂雅典。嗰時原來企喺斯巴達嗰邊嘅波斯帝國突然改變態度話唔幫斯巴達，諗住喺雅典同斯巴達打起身嗰陣倒戈。
嗰時斯巴達就一定要搞清楚波斯帝國下一步嘅戰略，就喺嗰時捉咗一位從波斯帝國返嚟雅典送信嘅雅典信使。斯巴達啲兵搜咗呢位信使身，點知摷來摷去凈係得條寫住亂序希臘字母嘅腰帶。斯巴達軍隊嘅統帥賴山達覺得條腰帶入面啲字有輘輷，後嚟佢研究咗好耐，試過將腰帶入面啲字用各種方法嚟重新排過都破解唔到，就喺賴山達開始失去信心嗰陣，佢無意噉將條腰帶捹到去手頭嘅劍頂嗰度，隨即發現腰帶入面嗰啲立立亂嘅字母即刻變成咗一段有意義嘅文。
呢個正係雅典間諜送返嚟嘅一份情報，佢話畀雅典知波斯軍隊準備喺最後一次打斯巴達嗰時突然打返斯巴達軍隊轉頭。而斯巴達軍隊由於破解咗呢份情報，先至改變作戰計劃，好快脆就搞掂咗冇乜防範嘅波斯軍隊。最後斯巴達軍隊返咗嚟雅典先至慶祝佢哋最後贏咗呢場仗。
函數同數列有一個重要嘅連繫，而呢個連繫係可以同一條定理概括咗佢，就係函數數列要求。呢個定理，可以將數列嘅全部特性，主要係數列極限嘅特性，轉移到函數極限上面。最方便嘅用途就係證明函數限極計算嘅方法。利用呢條定理去證明函數其他有關嘅定理，會叫做利用軟功夫嘅方法。
變分法係泛函分析入面嘅一個工具，相當於喺無限維嘅空間入面做微積分。變分法嘅目的係搵極值函數，佢哋令到個泛函可以達到最大或最細值。最快降線問題就係一個應用變分法好好嘅例子。極小曲面嘅研究入面都有用到變分法。
向量空間，又可以叫綫性空間，係指一個由「向量」組成嘅集合，當中呢啲向量可以加埋一齊或者俾純量乘大乘細－簡單講，一個向量空間就係由好大拃向量結合形成嘅空間。向量空間有得按好多唔同嘅準則分類，例如係按照「乘得落啲向量度嘅純量係實數定虛數」分做實向量空間同複向量空間噉，又可以按照上邊嘅額外結構分做代數、拓樸向量空間、巴那赫空間等等。
例如牛頓力學將位移同速度等嘅物理量想像成向量，並且靠呢啲概念分析物體點樣郁動，分析過程會用到數學上對「向量之間可以作出乜嘢運算」嘅知識，而呢啲力學分析跟手又對工程學有用，可以攞嚟分析汽車加速等嘅現象。
向量空間嘅概念起源於仿射幾何學，透過喺二維同三維空間到用座標嚟表示啲點。大約 1636 年嗰陣，法國數學家笛卡兒同埋費馬透過聯繫二元方程式同埋平面曲線，爲分析幾何學奠基。喺 1804 年，爲咗唔用座標嚟得到幾何上嘅答案，Bolzano 引入咗一啲點、線同面上嘅一啲操作，呢個就係向量嘅前身。
之後喺 1827 年莫比烏斯提出嘅重心座標亦都用到呢啲操作。向量嘅定義嘅基礎喺 Bellavitis 嘅「雙點記號」，佢係有向線段，一邊係原點，另一邊係目標點。之後，Argand 同 Hamilton 考慮用向量嚟表示複數同埋四元數。
喺 1857 年，Cayley 引入矩陣記號，大大簡化咗線性映射嘅運算，喺同一段時間，Grassmann 研究莫比烏斯開創嘅重心演算，喺佢嘅成果入面，見到線性獨立、維度同埋純量乘法嘅概念。事實上 Grassmann 1844 年嘅成果唔單止包含向量，因爲佢仲考慮埋向量乘法，呢種結構依家叫做代數。
Banach空間同Hilbert空間係完備嘅拓撲向量空間，佢哋嘅拓撲結構分別係由範數同埋內積帶嚟嘅。泛函分析入面我哋會研究呢兩種空間，主要研究無限維空間，因爲有限維上面所有範數畀嘅拓撲結構都係一樣嘅，所有數列嘅收斂條件都係一樣嘅。
用三角函數嚟逼近就係 Fourier分析入面研究嘅嘢，對工程學好有用。更一般、更抽象嚟講，呢啲定理係描述緊一啲基。喺 Banach空間或者 Hilbert空間入面，一個集叫得做基若且唯若佢嘅生成空間嘅閉包係成個空間。
一個分佈係一個連續線性映射，畀一個「測試函數」佢、佢會畀返個數字你嘅，當中個測試函數通常係一個光滑函數，而且係緊支撐嘅。用返上面嘅術語，分佈空間係測試函數空間嘅連續對偶空間，當中測試函數空間上面嘅拓撲唔單止反映緊
喺一幅曲面上面，一點嘅切平面係一個向量空間，當中個原點對應住切平面同曲面嘅接觸點嘅。切平面係喺嗰一點附近，對幅曲面最好嘅線性近似。就算係嵌入咗三維空間入面嘅曲面，一般嚟講切平面都係無一個特別嘅、優先嘅基嘅，所以切平面一般都係用一個抽象嘅向量空間嚟描述，而唔係一個實向量空間
一般嚟講，因為空氣嘅導熱指數低，我哋可以假設空氣喺進行垂直方向運動嘅時候唔會同周圍環境交換熱，即係空氣會進行絕熱過程。由此我哋會有三種氣溫垂直遞減率，分別係乾絕熱垂直遞減率、飽和絕熱垂直遞減率同埋環境垂直遞減率。
飽和絕熱垂直遞減率係指當空氣裏面水汽飽和，上升嘅時候進行絕熱冷卻嘅氣溫垂直遞減率。喺呢種情況下，由於水汽凝結時會釋放大量潛熱，飽和絕熱垂直遞減率嘅數值會比乾絕熱垂直遞減率細好多。而且，飽和絕熱垂直遞減率亦會受到溫度影響。
傳熱，熱學一門，熱由一處傳去另一處，亦即傳能傳熵。方式有熱傳導，有熱對流，有熱輻射。相變亦涉及傳熱。工藝來講，兩物理系統之間，點樣生熱、用熱、轉熱同埋換熱。種種物料，各有特性，凍又好，熱又好，點樣達到傳熱。
微狀態係統計力學等領域上嘅一個概念，指已知個系統處於某個宏狀態，個系統可以有嘅可能狀態，例如「已知個系統溫度係咁多咁多，粒子 A 喺位置 X 而粒子 B 喺位置 Y...」、「粒子 A 喺位置 Y 而粒子 B 喺位置 X.
熱平衡指嘅係熱力學系統有可能處於嘅一種狀態，如果話兩個熱力學系統之間成熱平衡，意思即係話就算嗰兩個系統之間容許熱嘅流動，兩者之間整體上都唔會有任何能量嘅流動－就算有能量流動，「由 1 去 2 嘅能量流動」都會同「由 2 去 1 嘅能量流動」互相抵消，整體上兩者帶嘅能量都冇變。
簡單嚟講，乜嘢能量都好，要由一挺形式轉到另外一挺形式，個過程入便總係會有一部分嘅能量損失唔見，冇辦法100%原原本本噉轉化。熵值顯示響能量轉化過程入便失去咗幾多能量。因能量喺轉換形式嘅過程入便一定會有損耗，所以響呢個過程當中熵實會變多。
比潛熱就係指每單位質量嘅嗰隻物質需要做嗰樣溫度不變過程所需嘅能量，例如水蒸發過程嘅比潛熱就係指「1 kg  100°C 嘅水變嗮做 100°C 嘅水蒸汽所需要嘅能量」，即2.26*10^6J/kg。注意每隻嘢嘅比潛熱都係唔同
根據熱力學第二定律，一個封閉系統當中嘅熵永遠唔會跌，只有可能維持不變或者升。呢條定律意味咗，搵個封閉系統，隨住時間過去，佢內部嘅粒子同能量頂櫳維持唔郁，而喺現實多數會慢慢走位，會漸漸趨向熱力學平衡－熵數值最大化嘅狀態。
因為噉，宇宙嘅總熵會係噉升，而如果宇宙最後真係完全變成熱力學平衡，根據物理學家計算，宇宙最後會變成溫度分佈完全平均，而且溫度接近絕對零度嘅空間，唔會再有任何作功，更加唔會有生命－而呢個情況就係假想中嘅熱寂。
玻璃係一種材料，透明、喺一般地球環境下呈固體、硬淨得嚟脆，有好多工業上、科技上或者日常生活裝飾上嘅用途，例如可以用嚟整窗、透明枱面、光學晶片等等。嚴格啲噉講，响化學同材料科學等嘅領域上，「玻璃」係一種相態，定義上係指一啲將滐嘅液體材料好快噉降溫而形成嘅固體，當中快速降溫嘅過程令到隻材料冇時間結晶，而期間嗰隻材料要出現咗玻璃轉化先可以算係玻璃－指啲原子或者分子保持喺好似液體狀態嗰陣咁隨機嘅排列。
一般玻璃裏面，七成都係二氧化矽。而原料係沙，或者係石英砂，裏面百分之百係結晶二氧化矽，以石英形態出現。不過就算好純嘅石英，都有微量，少過一個百份比嘅氧化鐵，搞到佢有色。工廠工序可以將佢降到少於萬分之五。
現代鉛筆嘅芯由石墨粉、黏土粉加水撈均，整成一條長賴賴、好似意粉嘅嘢，跟著放條嘢入個窯度燒，燒好嗰條嘢浸入熱油或者蠟裏面，等啲蠟滲咗入去啲窿仔度，可以寫得順啲，呢啲叫「筆芯」。跟著用杜松或者雪松木板𠝹幾條嘅坑，放啲筆芯落去，再將一塊一樣有坑嘅板黐上去，切開就變成一支支嘅鉛筆，就整完。
因為日本呢間因為賣鉛心筆，間公司賺到錢，所以索性公司名改做Sharp，即係尖咁解。因為咁，日本同韓國就叫鉛心筆做Sharp Pencil。同時間，美國人Charles R. Keeran亦都差唔多時做出現代鉛心筆雛形，兩人嘅發明，就係現代鉛心筆嘅開端。
原子筆響1940年代尾發明，當時美國用原子彈贏咗二戰無幾耐，「原子」就做咗「高科技」嘅代名詞，商人就好興將新產品加「原子」兩個字，譬如原子褲、原子褸、原子腰帶、原子粒收音機噉，所以當時呢種新發明嘅筆就叫「原子筆」。
製造經濟可靠嘅原子筆，係嚟自實驗、現代化學、同埋20世紀精密製造科技嘅結合。好多國際專利見證咗一啲失敗嘅嘗試，想令原子筆可以賺錢同廣泛噉用。甚至有人認為一個出自Galileo Galilei喺17世紀嘅設計，其實就係原子筆嚟。
喺1900年至1940年之間，好多人都好想改進寫字嘅工具，尤其係改進鋼筆或者搵一啲代替嘅工具。Slavoljub Eduard Penkala喺1907年發明咗固體墨水嘅鋼筆，德國一位叫 鮑姆掏  嘅發明家喺1910年出咗原子筆嘅專利，同埋另一種原子筆設備嘅專利就喺1916年俾Van Vechten Riesburg得到。
喺呢啲發明度，墨水係放喺幼管入面，而管嘅最尾就有一粒細珠阻住，粒細珠會保持喺個位度，唔會滑咗入去幼管入面或者跌咗出嚟。  The ink clung to the ball, which spun as the pen was drawn across the paper.
另外有一種擦膠，叫做沙膠，專用來擦原子筆字。原子筆墨會滲響紙嘅表層，而沙膠通常硬身，擦落好似有沙咁，可以擦得甩紙表層，連帶擦埋原子筆跡。不過，擦完通常連紙都會薄埋，唔小心重擦穿張紙。因為咁，貪方便嘅會用塗改液，改錯帶。
墨嘅水分及膠嘅成分唔同，會影響到墨嘅黏度。喺唔同場合使用嘅墨，佢嘅黏度都唔一樣。另外，初初整好啲墨嘅水分亦都比較多。另外有啲存放時間比較長嘅墨，佢哋嘅緻密度較高，並且經過長年累月嘅乾燥，令到墨色嘅立體感更高。
斬取松木必須將松樹幹底部鑽窿，點火烤樹幹，畀松香流淨，即使殘留一點松香，燒出嘅松煙，質量唔好。將松木斬塊堆入竹棚，從竹棚前端點火，連燒幾日，松煙從竹棚前端向竹棚後端彌漫，冷卻之後就可以入竹棚刮取松煙。
將量角器放喺角嘅上面，量角器嘅中心點疊住角嘅頂點，零刻度線同角嘅一條邊疊埋，角嘅另一條邊所對喺量角器上面嘅刻度，就係呢個角嘅度數。不過要注意嘅係，如果你將量角器右邊嘅零刻度線同角嘅一條邊疊住，睇角嘅另一條邊所對量角器刻度嘅時候，係睇內圈嘅刻度，如果你將量角器左邊嘅零刻度線同角嘅一條邊疊住，角嘅另一條邊所對量角器上面嘅刻度，要睇外圈嘅刻度。
先畫一條射線，量角器中心點同射線嘅端點疊埋，零刻度線同射線疊住，你要畫幾多度嘅角，就喺量角器上面刻度嘅地方點一點，跟住喺畫嘅射線端點做起點，將你之前畫嘅點，再畫另一條射線。同樣要留意嘅係，喺點嗰點嘅時候，要睇清楚量角器右邊嘅零刻度線定係量角器左邊嘅零刻度線同射線疊住，以確定係睇量角器上面內圈定係外圈嘅刻度。
魚尾夾係一個夾紙嘅夾。係用一塊長方鋼片，拗成等腰嘅三角柱體。鋼片兩條夾口邊會卷起，等佢唔好夾爛張紙。魚尾夾之所以夾到嘢，就係靠夾本身個底，鋼片底兩面灣嘅張力，令到個夾埋。夾口兩條卷邊，亦都會各自彈住兩條鋼綫。
魚尾釘係一種釘，多數係銅做嘅，可以用來釘埋幾張紙，又或者釘上咭紙度。佢一樣有釘頭，不過就唔釘身就兩條扁身嘅銅片。如果將兩條銅片擘開，就會好似魚尾咁款。呢款釘因為係軟身，只要用手拗就可以釘嘢，唔使用其他嘢幫手。
今時今日，獨立一張嘅過底紙已經好少見。影印機已取代咗佢復印文件嘅功能，不過而家，「過底紙」變咗一式多份嘅文件、收據嘅一部分，好似買嘢畀錢用信用咭，印出嚟嘅一式多份嘅收據，上面嘅資料同個簽名就係靠紙背面嘅墨過落張底度。
複製保護喺軟件工程上係指為咗防止啲人用翻版而喺隻軟件入面落嘅一啲措施。複製保護係頗具爭議性，被認為係令畀錢買正版嘅用家帶來不便，甚至試過整壞畀錢用家嘅資料，反而真係用翻版嘅人因為用嘅係 ｢拆｣咗嘅版本，根本唔會受到複製保護影響。
好似噉嘅系統能夠做到得體降級－就算有嘢出咗故障，個系統都能夠或多或少噉繼續運作－「表現會降級，但降起級上嚟得體」噉解。要留意嘅係，上述呢度係講緊「個系統最理想要有呢啲特性」－喺現實世界嘅某啲情況下，呢啲特性好多時一係冇可能達到，一係有可能達到但要花費嘅資源量大得滯，所以設計者唔會嘗試追求。
可行度研究嘅過程會同時用到技術同經濟方面嘅考量－一個開發計劃如果過唔到可行度研究，可以係因為現有嘅技術做唔到啲需求，亦都可以係因為現時嘅技術係就係做到啲需求，但要用嘅成本極高，負責做呢個開發計劃嘅單位唔肯揼咁多本去做。
軟件畫則，又叫程式畫則，係寫電腦軟件之前嘅圖則，講解軟件各部份，有乜特性同細節，同埋佢哋之間嘅關係，以及點樣運作。就好似起樓之前要畫則一樣。專做軟件畫則嘅人，叫軟件畫則師。同現實起樓唔同，軟件係抽象概念，並無實體，畫則只係抽象圖則。
軟件畫則，由電算而來。電算早年就解難，考慮複雜程度。難題可以由演算法、資料結構，再加以概念按門歸納，分而治之而破解。未有軟件畫則之前，二十世紀，八十年代中，軟件工程界嘅先驅，就開始運用類似原則，編寫軟件。
雖則只方格同綫嘅砌圖。踏入九十年代，業界就注重軟件編寫原則，諗緊規範同歸納，以概念形式，令到軟件出來無咁複雜。軟件雖則由電算而來，電算係數學分門，結合電子學，有科學元素，之但係，因爲軟件解難，因各人而不同，寫起來就因應人唔同需要，而唔同人有唔同解法，呢方面就有藝術元素。
綜合開發環境係指設計嚟幫人開發軟件嘅應用程式。一般嚟講，一隻 IDE 會有返個圖像用家介面，將啲重要嘅資訊清楚噉顯示嗮畀用家睇，而且基本上會有齊嗮寫程式架生嗰啲主要功能，包括 debugger、手稿語言同埋源碼編輯器.
例子可以睇吓 Unity 等嘅遊戲引擎。遊戲引擎係設計嚟俾人開發電子遊戲嘅 IDE，會有齊嗮啲畀人用嚟開發遊戲用嘅配套，包括係電子遊戲成日用嗰啲聲效、圖像技術同物理模擬，而且仲會將呢啲嘢擺喺個圖像用家介面當中，隻 IDE 有若干個視窗，一個視窗顯示手上有嘅檔案、下一個視窗顯示隻遊戲個虛擬世界、下一個視窗用文字型式列出個世界有嘅物件同每件物件嘅名.
一般嚟講，一隻 IDE 會有返個圖像用家介面，將啲重要嘅資訊清楚噉顯示嗮畀用家睇，而且基本上會有齊嗮寫程式架生嗰啲主要功能，包括 debugger、手稿語言同埋源碼編輯器... 等等，令用家有得一站式噉做嗮開發軟件要做嗰啲工作，唔使整整吓轉去第隻軟件度。
簡單例子有檢查吓隻軟件嘅源碼，確保段源碼完全冇任何多餘嘅碼－想像家陣編寫緊一隻網上遊戲嘅程式，隻遊戲好受歡迎，有數以十萬計嘅玩家，如果個程式嘅源碼當中有一行多餘嘅碼，噉十萬幾位玩家玩起上嚟部伺服器就要行多十萬幾行多餘嘅碼，會搞到部伺服器嘅負責大咗好多。
上面攞嚟做例子嗰個程式好簡單。就算做咗最佳化，齋靠肉眼睇唔多覺佢行得快咗。不過專業軟件工程上整嗰啲軟件，好多時閒閒哋成幾萬行碼咁長，有啲甚至仲有成上億行碼。對於噉嘅軟件嚟講，如果佢哋每 50 行碼就要嘥多 10 毫秒行，已經會對佢實際用嗰陣嘅表現造成明顯影響。
增進建造模型係軟件開發嘅一種做法，指將想整嗰隻軟件分做若干部份，然後重複「整其中一部份→攞嗰部份俾消費者用同攞意見→準備整下一部份」噉嘅步驟，一路直至整好成隻軟件為止。一般認為，呢種做法能夠有效噉喺大型嘅軟件開發項目當中減低風險。
快速應用程式開發係軟件開發嘅一種做法，指將想整嗰隻軟件分做若干個獨立嘅部份，然後將嗰幾部份分別交俾各自獨立嘅團隊負責整。呢種做法最啱攞嚟開發一啲各部份能夠各自獨立運作嘅軟件，而且彈性大－因為隻軟件嘅唔同部份係獨立噉嚟整嘅，所以就算其中一個部份搞唔掂，其餘嗰啲部份都冇咁易受到拖累。
搜尋器、又叫搜尋引擎、搜索引擎，係電腦入面幫人搵資料嘅系統。搜尋器會預先自動收集好多資料，用家只要入個關鍵字，搜尋器就會顯示相關嘅結果。譬如維基百科右上角有個欄位，用家入個關鍵字，維基百科嘅搜尋器就會搵出同關鍵字有關嘅文列晒出嚟。
硝酸係腐蝕酸同強氧化劑，對人嘅主要危險係化學燒傷，會酸水解蛋白質同油脂，跟住分解生物組織。濃硝酸同人皮嘅角蛋白反應，染黃人皮，爾啲黃漬中和後變橙。佢毋係致癌物或突變原，systemic影響unlikely。
鑽石係碳其中一隻同素異形體，亦都係地球上硬度最高、光澤絕倫嘅天然礦石物料。佢硬、透明兼且光色散度高，高質素嘅會用嚟整珠寶，質素低啲嘅可以響工業上用嚟做切割。鑽石唔易磨損，只會畀其他鑽石，同幾隻物料刮得花。
道耳頓喺氣象學方面有所研究，佢喺氣象日記入面記錄咗超過200,000個觀測結果。1801年，道耳頓咗一篇名為《氣體所佔嘅體積同佢溫度成正比》嘅論文，同法國物理學家雅克·查理斯早幾年嘅提出嘅定律相同。佢亦提出咗部分壓力定律，即道耳頓分壓定律。
道耳頓同佢嘅兄弟都有色盲，佢喺1794年喺曼徹斯特文學及哲學學會發表咗一篇關於色覺異常嘅論文。雖然佢嘅色盲理論後來被證明係錯誤嘅，不過佢對色覺缺陷嘅研究喺佢去世後獲得認可。好多語言中都將色盲叫做「道爾頓症」。
硬度，喺材料科學度係指「固體材料抗拒永久形變嘅特性」。材料局部抵抗硬物壓入佢表面嘅能力叫做硬度。固體對外界物體入侵嘅局部抵抗能力，係比較各種材料軟硬嘅指標。由於規定咗唔同嘅測試方法，所以有唔同嘅硬度標準。
陰極係電流流出到外部電路嘅極，也即係電子從外部電路流落嚟嘅極。喺電化學當中，佢係發生還原反應嘅電極。相對地，陽極就係發生氧化反應嘅電極。喺電解池度，陰極係有過量負電荷嘅線或者板，所以陽離子會趨向陰極方向移動，跟住喺陰極度發生還原反應。
化學符號係化學入面用嚟表達化學元素或者官能基嘅拉丁字母符號，當中代表化學元素嘅符號多數都用一到兩個字母，唔少都源自元素拉丁文或者希臘文嘅縮寫。表達分子同化合物有時會用到數字，譬如水嘅化學符號係 H2O。
蒸餾係一種攞嚟將液體混合物分開嘅方法，原理係混合物入面嗰啲唔同嘅化學物質保留咗各自嘅物理特性，所以沸點通常都會唔同，所以想像如果將隻混合物慢慢噉加熱，沸點低啲嘅液體會蒸發先－於是研究者就可以分開噉冷凝收集每隻物質。
配位共價鍵，通常簡稱配位鍵，講嘅係兩個原子共用緊嘅電子，其實係由一個原子供應嘅。好似一氧化碳噉樣，如果碳同氧之間得雙鍵，噉碳未夠八粒電子，所以氧供應一對電子畀碳，就係所謂配位鍵啦。重有水合氫離子、銨離子等例子。
電線，又寫電綫，金屬線造，可以通電。再包絕緣皮，就唔會漏電。包咗之後，金屬部份就叫綫芯。內裏電比喻以水流咁叫電流。可以幾條電綫再包絕緣，都叫電綫。電綫一端兩端，通常加上接口，因用途而形制唔同，花款繁多。
烹飪又叫煮食，又或者叫廚藝，係指將食材經過處理並加熱製作成為食品。烹飪方法有好多種，可以好簡單亦可以好複雜，而用料嘅組合同份量又可以有好多變化，想成為專業噉煮嘢食嘅人往往要用閒閒哋幾年咁耐嘅時間學師。
置換反應係一種元素或化合物嘅離子根同另一種離子化合物發生嘅反應，屬氧化還原反應嘅一種。響呢種反應度，還原性或氧化性比較強嘅物質會同相對較弱嘅物質進行置換。如果想知邊樣嘢會被人置換出嚟，就要睇吓金屬活性序。
單分子親核取代反應係親核取代反應嘅其中一種，又可以叫做SN1反應，其中S代表Substitution ，N代表Nucleophilic ，而個1字講緊嘅係，渠嘅速率控制步驟只係關一種分子事。佢係由克里斯托夫·英果爾德等化學家於1940年第一次提出。
之後，碳陽離子好快咁同親核體反應。由於碳陽離子係sp2雜化嘅，有個平面三角形嘅形狀，所以親核體有兩個地方可以進攻，即係平面嘅上面同下面。所以如果碳陽離子本身有手性，咁樣反應可以得到一個外消旋混合物，入面有兩種光學異構物，一個叫做構型轉化產物，另一個叫構型保持產物。
雙分子親核取代反應，係親核取代反應嘅其中一種，可以叫做SN2反應，其中S代表Substitution，N代表Nucleophilic ，個2字代表渠嘅速率控制步驟關兩種分子事。渠喺無機化學入面叫交換機理。
茶餐廳，俗稱茶記，係一種香港起源嘅快餐食肆，提供揉合咗香港特色嘅西式餐飲同埋部分粵式食品，係香港平民化嘅飲食場所。隨住香港人口嘅移動同埋香港文化嘅傳播，香港以外嘅地方都唔難搵到茶餐廳嘅蹤影，中國大陸、海外嘅唐人街有茶餐廳算係好平常。
喺第二次世界大戰之前，香港一啲住宅區嘅附近有唔少大牌檔，呢啲大牌檔主要提供油炸鬼、叉燒包等粵式早餐。戰後，香港受到西式生活嘅影響，由於當時淨係得高級餐廳會提供西式食物，而呢啲餐廳收費昂貴、而且唔係咁歡迎華人。